KIRJALLINEN KYSYMYS E-0595/00

esittäjä(t): Helmuth Markov (GUE/NGL) komissiolle

(29. helmikuuta 2000)

Aihe: Turkin parlamentti on käyttänyt maanjäristysten uhreille tarkoitettuja avustuksia väärään tarkoitukseen

Turkkilainen sanomalehti Hürriyet raportoi 22. tammikuuta 2000, että maanjäristysten uhreja varten perustettujen rahastojen varoja on käytetty yhteensä 500 miljardin Turkin liiran arvosta 35 Renault Laguna -merkkisen auton ostamiseen Turkin parlamentin jäsenille.

Onko komissio tietoinen siitä, miten Euroopan unionin määrärahat on käytetty ja mihin rahastoihin ne on siirretty? Voidaanko määrärahojen väärinkäytön mahdollisuus, erityisesti edellä mainittuun tarkoitukseen, sulkea pois?

Poul Nielsonin komission puolesta antama vastaus

(19. huhtikuuta 2000)

Suuri maanjäristys koetteli Marmaran aluetta Turkissa 17. elokuuta 1999. Komissio reagoi tilanteeseen välittömästi humanitaarisen avun toimistonsa (ECHO) välityksellä tekemällä kaksi erillistä rahoituspäätöstä, joiden kummankin arvo oli kaksi miljoonaa euroa. Toinen suuri maanjäristys osui Bolun alueelle Turkissa 12. marraskuuta 1999. Komissio reagoi jälleen myöntämällä apua kolme miljoonaa euroa. Komissio teki 20. joulukuuta 1999 lopullisen, arvoltaan 23 miljoonan euron rahoituspäätöksen, jonka myötä ECHOn hallinnoimien, Turkin maanjäristysten uhreille tarkoitettujen avustusten kokonaismäärä nousi 30 miljoonaan euroon.

Komissiolla ei ole ollut tilaisuutta tutustua arvoisan parlamentin jäsenen mainitsemaan lehtiartikkeliin. Ei ole kuitenkaan näyttöä siitä, että kyseisessä artikkelissa mainitut varat olisivat peräisin yhteisön avustusmäärärahoista. On korostettava, ettei mihinkään ECHOn Turkissa toimivien yhteistyökumppaneiden kanssa tehtyyn sopimukseen sisälly moottoriajoneuvojen hankkimista julkisen hallinnon virkailijoille.

On hyvä kerrata ne erilaiset varotoimet, joilla pyritään välttämään väärinkäytöksiä.

ECHOn ohjelmiin Turkissa sisältyy väliaikaisen suojan tarjoaminen, lääkkeiden ja hygieniapakkausten jakaminen, neuvonta ja tuki onnettomuuden aiheuttamasta järkytyksestä selviytymiseksi ja katastrofivalmiuksien parantaminen. ECHO toimii kumppanuutta koskevien puitesopimusten pohjalta eri organisaatioiden kanssa, joihin kuuluu valtiosta riippumattomia järjestöjä, YK:n elimiä sekä Punainen Risti ja Punainen Puolikuu.

Yhteistyökumppaneiden odotetaan olevan kokeneita humanitaarisen avun alalla, ja niiden on noudatettava humanitaarisesta avusta 20. kesäkuuta 1996 annetussa neuvoston asetuksessa N:o 1257/96(1) määriteltyjä edellytyksiä, jotta niiden kanssa voitaisiin tehdä kumppanuutta koskeva puitesopimus. ECHO jakaa määrärahat yhteistyökumppaneiden kesken hanke-ehdotusten perusteella. Siinä vaiheessa, kun hanke-ehdotukset hyväksytään, yhteistyökumppanin kanssa tehdään sopimus, jossa työsuoritukset yksilöidään. Sopimusehtojen mukaan yhteistyökumppaneiden on kiellettyä poiketa sopimuksiin sisältyvistä toimista. Poikkeamat voivat johtaa määrärahojen takaisinperintään. Lisäksi ja yhteisöjen yleiseen talousarvioon sovellettavan varainhoitoasetuksen mukaisesti humanitaarista apua antavan organisaation on annettava komission yksiköiden tai minkä tahansa komission valtuuttaman organisaation tai tilintarkastustuomioistuimen tarkastaa tilinsä milloin tahansa. Laskut ohjelman elinkaaren aikana aiheutuneista menoista on säilytettävä yhteistyökumppanin päätoimitiloissa viiden vuoden ajan, minä aikana niiden tulee olla saatavilla tilintarkastusta varten.

Useimmissa humanitaarista apua edellyttävissä kriiseissä ECHO tukeutuu myös paikalla annettavaan tekniseen apuun ohjelmien päivittäistä seurantaa ja säännöllisesti tapahtuvaa ECHOn keskustoimistolle tiedottamista varten. Tämä on tilanne Turkissa, jossa ECHOlla on paikallinen toimisto Istanbulissa. Yhteistyökumppaneita vaaditaan myös antamaan säännöllisiä kertomuksia sopimuksen voimassaoloaikana. Edellä esitetyillä tarkastuksilla ja arvioinneilla pyritään kaikilla samaan tarkoitukseen eli varmistamaan mahdollisimman pitkälti humanitaarisen avun ohjelmien rahoituksen moitteettomuus.

Lopuksi, jotta arvoisa parlamentin jäsen saisi täyden kuvan tähänastisista Turkin maanjäristyksiin liittyvistä yhteisön toimista, seuraavassa on tietoja Euroopan investointipankin äskettäisestä aloitteesta.

Neuvoston 29. marraskuuta 1999 tekemällä päätöksellä N:o 1999/786/EY(2) säädetään yhteisön takuun myöntämisestä Euroopan investointipankille (EIP) maanjäristyksen vaurioittamien Turkin alueiden jälleenrakentamiseen ja kunnostamiseen liittyviin hankkeisiin myönnetyistä lainoista aiheutuvien tappioiden varalta. Tämä takuu kattaa EIP:n lainat 600 miljoonaan euroon asti kolmen vuoden ajan sellaisten investointihankkeiden osalta, jotka toteutetaan maanpäällisten ja maanalaisten infrastruktuurien, teollisuuslaitosten, pienten ja keskisuurten yritysten sekä kaupunki-infrastruktuurin ja asuinrakennusten korvaamiseksi, kunnostamiseksi ja jälleenrakentamiseksi. Ensimmäinen puitelaina allekirjoitettiin helmikuussa 2000, ja sen arvo on 450 miljoonaa euroa.

(1) EYVL L 163, 2.7.1996.

(2) EYVL L 308, 3.12.1999.